Screenshot: YouTube



PETER Sunde, jedan od osnivača Pirate Baya, dao je pesimistični intervju za Motherboard u kojem tvrdi da je bitka za internet izgubljena. "Današnji internet je sranje. On je slomljen. Vjerojatno je bio slomljen oduvijek, ali sada je gore nego ikad".



Intervju stiže u trenutku kad agencije za zaštitu autorskih prava bilježe niz zakonskih pobjeda. Prošlog mjeseca je nestao najveći "tracker" na svijetu Demonii odgovoran za 50 milijuna torrenta godišnje, a MPAA je zatvorila popularne stranice YIFI i Popcorn Time.



Iako se do torrenata još uvijek može doći s relativnom lakoćom, Sunde tvrdi da je bitka za dijeljenje datoteka "već izgubljena" iako ljudi na internet još uvijek gledaju kao "na divlji zapad", što je prema njemu, "daleko od realnosti".



"Mi danas nemamo otvoreni internet. Mi otvoreni internet nemamo već dugo. Problem je, nitko ništa ne zaustavlja. Mi prava i privilegije gubimo čitavo vrijeme, a ništa ne dobivamo nigdje. Trend ide u samo jednom smjeru: zatvorenom i jače kontroliranom internetu. To ima veliki utjecaj na naše društvo jer su oni danas ista stvar. Ako imate više opresije na internetu imate i više opresije u društvu. To je nešto na što bi se trebali fokusirati," rekao je.



Sunde kaže da ljudi ne percipiraju što se događa jer su stvari prikrivene. "Vi ne vidite kad vas netko špijunira, vi ne vidite kad je nešto cenzurirano ili kad su rezultati izbrisani iz pretrage Googlea. Ja mislim da je najveći problem privući pažnju ljudi. Ljudi ne vide te probleme i stoga se ne osjećaju povezani s njima".



Upitan što korisnici mogu napraviti da bi izmijenili trend, Sunde odgovara s "ništa".



"Ja mislim da smo mi na toj točki. Ja mislim da je vrlo važno da ljudi to shvate. Mi smo izgubili ovu bitku. Jednostavno priznajte poraz i budite sigurni da idući put razumijete zašto ste je izgubili i osigurate da se to ne dogodi ponovno kad pokušamo dobiti rat".

Ekstremni kapitalizam i marksizam



Sunde je pojasnio da pod ratom misli na šira ideološka pitanja: "ekstremni kapitalizam koji vlada, ekstremno lobiranje koje upravlja i centralizaciju moći."



"Ja nisam mogao glasati, ali sam se nadao da će Sarah Palin pobijediti na prošlim izborima u SAD-u. Ja se nadam da će Donald Trump pobijediti na predstojećim. Iz razloga što će to sjebati tu zemlju puno brže nego ako pobjedi manje loš predsjednik. Naš čitav svijet je samo fokusiran na novac, novac, novac. To je najveći problem. Zbog toga je sve sjebano. To je cilj koji moramo popraviti. Mi moramo osigurati da ljudi imaju druge fokuse u životu.



Nadam se da će nam tehnologija dati robote koji će oduzeti sve poslove, koji će izazvati masovnu svjetsku nezaposlenost; nešto oko 60 posto. Ljudi će biti tako nesretni, ali to bi bilo sjajno, jer u tom trenutku možeš vidjeti kapitalizam kako se ruši. Bit će puno straha, izgubljene krvi i izgubljenih života prije nego što dođemo do te točke, ali ja mislim da je to jedina pozitivna stvar koju vidim, da ćemo mi imati potpuni kolaps sustava u budućnosti. Nadam se da će do toga doći što je prije moguće. Ja bih radije imao 50 nego 85 kad se sustav uruši," rekao je.



"To zvuči kao neka vrsta marksističke revolucije: totalni krah kapitalističkog sustava," primijetio je novinar.



"Pa da, ja se totalno slažem s time. Ja sam socijalist. Ja znam da Marx i komunizam nisu radili prije, ali mislim da u budućnosti imate mogućnost totalnog komunizma i jednakog pristupa svemu od svih. Većina ljudi koje upoznam se slaže oko toga, bez obzira jesu li komunisti ili kapitalisti, jer razumiju potencijal".